S’addio a su foghile
A Ginu Anchisi

In domo mia como una coghina
economica b’hapo piazzadu;
est bella tott’in ferru verniciadu,
elegante che una signorina.

E tanta zente appena chi l’hat bida:
«Ateru che a tenner su foghile!…».
Cun cussu trastu lùghidu e gentile
podes narrer chi passas bella vida!…

E deo inveces tristu penso a tie
foghile antigu, ue mamma mia
si seziat cun babbu in cumpagnia
filende lana candida che nie;

Mentras cun ogios santos de amore,
pro non perder faina miraiada,
e cun su pe’ su nìnnigu moviada
ue dromiat su pius minore.

Ite caros sos seros, in sos frittos
ierros de Barbagia, s’istare,
in giru a su foghile a regionare
faeddende d’anzones e crabittos;

Mentras chi sa fiamma a su cannizzu
si pesaiat che lama lughente
colorinde de ruiu sa gente,
e appicones pesantes de saltizzu.

Deo de cussos seros bidu tantos
nd’hapo cun ispetaculos gentiles.
Mi so pesadu in giru a sos foghiles
e poto narrer chi sos mios cantos

Nàschidos sunu in mesu ’e sas bragias
e a su fumu in nottes tempestosas
tra miradas de virgines isposas
e serenos faeddos de massagias.

E su foghile nostru praticadu
fit dae gente meda in allegria;
ca pr’inteder sa bona mamma mia
tott’accurrian dae bighinadu.

In foras fit su entu e i s’iscuru
cun s’aba forte. E babbu in mes’istoa
buffende inu de s’annada noa,
e deo sighinde umbras in su muru.

Ite dulzura!… Fit su mundu meu
su foghile cun babbu e mamma mia,
sos amigos; nè ater’e’ischia,
si no chi subra tottus bi fit Deu.

Mamma sind’est andada e poi babbu
e gai atera zente ch’amaia.
Tue solu restadu ses ebbia
foghile ludu semplice e igrabbu.

E pro mi narrer’omine civile
m’hapo leadu noa sa coghina.
Ma s’anima in segretu poverina
pianghed’a tie rustigu foghile.